Balla Zsófia

*Visszavezetlek*

Ha virtuális zajban elveszetten

keresgélsz gépen-földön

világon túli képet,

valamit, ami megment ,

magába ölel, fölvet,–

ha nem találsz szülőkre,

csak előmenetelre,

gyermeked ajkát szívja

s nem méltat feleletre,

városod arca koszlott

és hivalgó rideg kép,

nincs hova visszatérned,

s másutt sem vagy, csak vendég, –

a rózsák elavultak–

mondják, – amíg beszívod

illatukat s kívánod,

lenne selymük a sírod;

mint vén darázs repülnél,

nem baj, ha léte kurta.

Közönyben, butaságban

embernek lenni újra?

A rózsák, mikor kibontják

fényes hajuk, haláluk

már ott lebeg fölöttük.

Mi a percükbe szállunk,
Isten érett tenorján
kitartott figyelemhez.

*Egy nyári dal*

Miféle fény került a mézbe

a Nap savanyú íze mellé?

A földből-égből a vidékre

illattalan parázs csorog.

Engem csupán a távlat éltet:

elérhetetlen az ítélet.

Csupa elsodort cél vagyok.

Hegedűés gardony ha éleszt,

úgy zúg a távol, mint a méhek.

Felszabadít megérkezésem.

Mindig virraszt egy haza értem.

Beszippantom a messzeséget –

Gyimes csillagtelt húsából

sértetlen időt kortyolok.